#

#  ประกาศกระทรวงการคลัง

##  เรื่อง การขยายกำหนดเวลาการยื่นแบบแสดงรายการ

##  และชำระภาษีผ่านระบบเครือข่ายอินเทอร์เน็ต (ฉบับที่ ๗)

 เพื่อเป็นการส่งเสริมและสนับสนุนให้ผู้มีหน้าที่เสียภาษีหรือนำส่งภาษียื่นแบบ
แสดงรายการภาษีตามประมวลรัษฎากรผ่านระบบเครือข่ายอินเทอร์เน็ต รัฐมนตรีว่าการกระทรวงการคลังพิจารณาแล้ว จึงอาศัยอำนาจตามมาตรา ๓ อัฏฐ วรรคสอง แห่งประมวลรัษฎากร อนุมัติให้ขยายกำหนดเวลาการยื่นแบบแสดงรายการภาษี การชำระภาษี และการนำส่งภาษีเงินได้บุคคลธรรมดา
ภาษีเงินได้นิติบุคคล ภาษีเงินได้หัก ณ ที่จ่าย ภาษีมูลค่าเพิ่ม และภาษีธุรกิจเฉพาะ บัญชีงบดุล
บัญชีทำการ และบัญชีกำไรขาดทุน บัญชีรายรับ รายจ่าย หรือบัญชีรายรับก่อนหักรายจ่ายที่มีบุคคล
ตามมาตรา ๓ สัตต แห่งประมวลรัษฎากร ตรวจสอบและรับรองในรอบระยะเวลาบัญชี แล้วแต่กรณี และแบบรายงานข้อมูลเกี่ยวกับบริษัทหรือห้างหุ้นส่วนนิติบุคคลที่มีความสัมพันธ์กันและมูลค่ารวมของธุรกรรมระหว่างกันในแต่ละรอบระยะเวลาบัญชี ตามประมวลรัษฎากร ผ่านระบบเครือข่ายอินเทอร์เน็ต ออกไปอีก ๘ วัน นับแต่วันพ้นกำหนดเวลาตามที่กฎหมายกำหนด ดังต่อไปนี้

 ข้อ ๑ ให้ขยายกำหนดเวลาการยื่นแบบแสดงรายการภาษี บัญชีงบดุล บัญชีทำการ และบัญชีกำไรขาดทุน บัญชีรายรับ รายจ่าย หรือบัญชีรายรับก่อนหักรายจ่ายที่มีบุคคลตามมาตรา ๓ สัตต แห่งประมวลรัษฎากร ตรวจสอบและรับรองในรอบระยะเวลาบัญชี แล้วแต่กรณี และแบบรายงานข้อมูลเกี่ยวกับบริษัทหรือห้างหุ้นส่วนนิติบุคคลที่มีความสัมพันธ์กันและมูลค่ารวมของธุรกรรมระหว่างกัน
ในแต่ละรอบระยะเวลาบัญชี ตามประมวลรัษฎากร ผ่านระบบเครือข่ายอินเทอร์เน็ต ที่บทบัญญัติ
แห่งประมวลรัษฎากรกำหนดให้ยื่นรายการในระหว่างวันที่ ๑ กุมภาพันธ์ พ.ศ. ๒๕๖๗ ถึงวันที่
๓๑ มกราคม พ.ศ. ๒๕๗๐ ดังนี้

 ๑.๑ แบบแสดงรายการภาษีเงินได้บุคคลธรรมดา ได้แก่

 (๑) ภ.ง.ด.๙๐ ภ.ง.ด.๙๑ และ ภ.ง.ด.๙๕ ซึ่งต้องยื่นแบบแสดงรายการภาษีภายในเดือนมีนาคมของปีถัดไป ให้ขยายกำหนดเวลาดังกล่าวออกไปเป็นภายในวันที่ ๘ เมษายน
ของปีถัดไป

 (๒) ภ.ง.ด.๙๔ ซึ่งต้องยื่นแบบแสดงรายการภาษีภายในเดือนกันยายน
ของทุกปี ให้ขยายกำหนดเวลาดังกล่าวออกไปเป็นภายในวันที่ ๘ ตุลาคมของทุกปี

 ๑.๒ แบบแสดงรายการภาษีเงินได้นิติบุคคล ได้แก่

/ (๑) ภ.ง.ด.๕๐ ...

 (๑) ภ.ง.ด.๕๐ ภ.ง.ด.๕๒ และ ภ.ง.ด.๕๕ และบัญชีงบดุล บัญชีทำการ และบัญชีกำไรขาดทุน บัญชีรายรับ รายจ่าย หรือบัญชีรายรับก่อนหักรายจ่ายที่มีบุคคล
ตามมาตรา ๓ สัตต แห่งประมวลรัษฎากร ตรวจสอบและรับรองในรอบระยะเวลาบัญชี แล้วแต่กรณี
ซึ่งต้องยื่นภายใน ๑๕๐ วัน นับแต่วันสุดท้ายของรอบระยะเวลาบัญชี ให้ขยายกำหนดเวลาดังกล่าวออกไปเป็นภายใน ๑๕๘ วัน นับแต่วันสุดท้ายของรอบระยะเวลาบัญชี

 (๒) ภ.ง.ด.๕๑ ซึ่งต้องยื่นแบบแสดงรายการภาษีภายใน ๒ เดือน
นับแต่วันสุดท้ายของรอบระยะเวลา ๖ เดือน นับแต่วันแรกของรอบระยะเวลาบัญชี ให้ขยาย
กำหนดเวลาดังกล่าวเป็นภายใน ๒ เดือน ๘ วัน นับแต่วันสุดท้ายของรอบระยะเวลา ๖ เดือน
นับแต่วันแรกของรอบระยะเวลาบัญชี

 (๓) ภ.ง.ด.๕๔ ซึ่งต้องยื่นรายการและนำส่งภาษีภายใน ๗ วัน
นับแต่วันสิ้นเดือนของเดือนที่จ่ายเงินได้พึงประเมิน หรือจำหน่ายเงินกำไรออกไปจากประเทศไทย
ให้ขยายกำหนดเวลาออกไปเป็นภายใน ๑๕ วัน นับแต่วันสิ้นเดือนของเดือนที่จ่ายเงินได้พึงประเมิน
หรือจำหน่ายเงินกำไรออกไปจากประเทศไทย

 ๑.๓ แบบแสดงรายการภาษีเงินได้หัก ณ ที่จ่าย ได้แก่ ภ.ง.ด.๑ ภ.ง.ด.๒
ภ.ง.ด.๓ และ ภ.ง.ด.๕๓ ซึ่งต้องยื่นรายการและนำส่งภาษีภายใน ๗ วัน นับแต่วันสิ้นเดือน
ของเดือนที่จ่ายเงินได้พึงประเมิน ให้ขยายกำหนดเวลาดังกล่าวออกไปเป็นภายใน ๑๕ วัน นับแต่วันสิ้นเดือนของเดือนที่จ่ายเงินได้พึงประเมิน

 ๑.๔ แบบแสดงรายการภาษีเงินได้หัก ณ ที่จ่าย ได้แก่ ภ.ง.ด.๑ ก
ซึ่งต้องยื่นรายการและนำส่งภาษีภายในเดือนกุมภาพันธ์ของปีถัดไป ให้ขยายกำหนดเวลาดังกล่าวออกไปเป็นภายในวันที่ ๘ มีนาคมของปีถัดไป

 ๑.๕ แบบแสดงรายการภาษีเงินได้หัก ณ ที่จ่าย ได้แก่ ภ.ง.ด.๒ก ภ.ง.ด.๓ก
ซึ่งต้องยื่นรายการและนำส่งภาษีภายในเดือนมกราคมของปีถัดไป ให้ขยายกำหนดเวลาดังกล่าวออกไปเป็นภายในวันที่ ๘ กุมภาพันธ์ของปีถัดไป

 ๑.๖ แบบแสดงรายการภาษีมูลค่าเพิ่ม ได้แก่

 (๑) ภ.พ.๓๐ ซึ่งผู้ประกอบการจะต้องยื่นแบบแสดงรายการภาษี
ภายในวันที่ ๑๕ ของเดือนถัดไป ให้ขยายกำหนดเวลาดังกล่าวออกไปเป็นภายในวันที่ ๒๓ ของเดือนถัดไป

 (๒) ภ.พ.๓๖ ซึ่งจะต้องยื่นแบบแสดงรายการภาษีภายใน ๗ วัน
นับแต่วันสิ้นเดือนของเดือนที่จ่ายเงินค่าซื้อสินค้าหรือค่าบริการ (กรณีการชำระราคาสินค้าหรือราคาค่าบริการให้กับผู้ประกอบการตามมาตรา ๘๓/๖ แห่งประมวลรัษฎากร) ของเดือนที่ครบกำหนด ๓๐ วัน
ที่ความรับผิดในการเสียภาษีมูลค่าเพิ่มเกิดขึ้น (กรณีผู้รับโอนสินค้าหรือผู้รับโอนสิทธิในบริการตามมาตรา ๘๓/๗ แห่งประมวลรัษฎากร) หรือของเดือนที่ขายทอดตลาด (กรณีผู้ทอดตลาดซึ่งขายทรัพย์สินของผู้ประกอบการจดทะเบียนภาษีมูลค่าเพิ่มตามมาตรา ๘๓/๕ แห่งประมวลรัษฎากร) ให้ขยายกำหนดเวลาดังกล่าวออกไปเป็นภายใน ๑๕ วัน นับแต่วันสิ้นเดือนของเดือนที่จ่ายเงินค่าซื้อสินค้าหรือค่าบริการ
ของเดือนที่ครบกำหนด ๓๐ วันที่ความรับผิดในการเสียภาษีมูลค่าเพิ่มเกิดขึ้น หรือของเดือนที่
ขายทอดตลาด แล้วแต่กรณี

/ ๑.๗ แบบ ...

 ๑.๗ แบบแสดงรายการภาษีธุรกิจเฉพาะ ได้แก่ ภ.ธ.๔๐ ซึ่งจะต้องยื่นแบบแสดงรายการภาษีภายในวันที่ ๑๕ ของเดือนถัดไป ให้ขยายกำหนดเวลาดังกล่าวออกไป
เป็นภายในวันที่ ๒๓ ของเดือนถัดไป

 ๑.๘ แบบรายงานข้อมูลเกี่ยวกับบริษัทหรือห้างหุ้นส่วนนิติบุคคล
ที่มีความสัมพันธ์กันและมูลค่ารวมของธุรกรรมระหว่างกันในแต่ละรอบระยะเวลาบัญชี
ซึ่งต้องยื่นภายใน ๑๕๐ วัน นับแต่วันสุดท้ายของรอบระยะเวลาบัญชีให้ขยายกำหนดเวลาดังกล่าวออกไปเป็นภายใน ๑๕๘ วัน นับแต่วันสุดท้ายของรอบระยะเวลาบัญชี

 ข้อ ๒ ผู้มีหน้าที่เสียภาษีหรือนำส่งภาษีที่จะได้รับสิทธิขยายกำหนดเวลาตามข้อ ๑
จะต้องเป็นการยื่นแบบแสดงรายการภาษีฉบับปกติและฉบับเพิ่มเติมผ่านระบบเครือข่ายอินเทอร์เน็ตเท่านั้น

 สำหรับการยื่นแบบแสดงรายการภาษีฉบับปกติในรูปแบบของกระดาษ
และต่อมาได้ยื่นแบบแสดงรายการภาษีผ่านระบบเครือข่ายอินเทอร์เน็ต ผู้มีหน้าที่เสียภาษี
หรือนำส่งภาษีจะไม่ได้รับสิทธิขยายกำหนดเวลาตามข้อ ๑ สำหรับการยื่นแบบแสดงรายการภาษีผ่านระบบเครือข่ายอินเทอร์เน็ตดังกล่าว

 สำหรับการยื่นแบบแสดงรายการภาษีผ่านระบบเครือข่ายอินเทอร์เน็ตภายในกำหนดเวลาตามข้อ ๑ และต่อมาได้ยื่นแบบแสดงรายการภาษีในรูปแบบของกระดาษ
ผู้มีหน้าที่เสียภาษีหรือนำส่งภาษีจะไม่ได้รับสิทธิขยายกำหนดเวลาตามข้อ ๑ เฉพาะการยื่นแบบ
แสดงรายการภาษีในรูปแบบของกระดาษ

 ทั้งนี้ ผู้มีหน้าที่เสียภาษีหรือนำส่งภาษีที่ไม่ได้รับสิทธิขยายกำหนดเวลา
ตามข้อ ๑ ต้องรับผิดเสียเบี้ยปรับและเงินเพิ่มตามประมวลรัษฎากร

 ข้อ ๓ กรณีการยื่นแบบแสดงรายการภาษีเงินได้บุคคลธรรมดาผ่านระบบเครือข่ายอินเทอร์เน็ต และได้รับสิทธิผ่อนชำระ ๓ งวด ตามมาตรา ๖๔ (๑) แห่งประมวลรัษฎากร
จะต้องผ่อนชำระภายในกำหนดเวลา ดังนี้

 - งวดที่หนึ่ง ต้องชำระพร้อมกับการยื่นแบบแสดงรายการภาษี
ภายในกำหนดเวลาที่ได้รับอนุมัติให้ขยายออกไป

 - งวดที่สอง ต้องชำระภายในหนึ่งเดือน นับแต่วันสุดท้ายที่ต้องชำระงวดที่หนึ่ง

 - งวดที่สาม ต้องชำระภายในหนึ่งเดือน นับแต่วันสุดท้ายที่ต้องชำระงวดที่สอง

 หากไม่ชำระงวดใดงวดหนึ่งภายในเวลาที่กำหนดไว้ ผู้มีหน้าที่เสียภาษี
หรือนำส่งภาษีหมดสิทธิที่จะชำระภาษีเป็นรายงวดต่อไป และต้องเสียเงินเพิ่มตามมาตรา ๒๗
แห่งประมวลรัษฎากร สำหรับงวดที่ไม่ชำระและงวดต่อ ๆ ไป โดยคำนวณเงินเพิ่มตั้งแต่พ้นกำหนดเวลาการยื่นแบบแสดงรายการภาษีที่ได้รับอนุมัติให้ขยายออกไปนั้นจนถึงวันชำระ

 ประกาศ ณ วันที่  ๑๒  มกราคม พ.ศ. ๒๕๖๗

 เศรษฐา ทวีสิน

 (นายเศรษฐา ทวีสิน)

 รัฐมนตรีว่าการกระทรวงการคลัง